Χρήση των μέσων κοινωνικής δικτύωσης στην προώθηση υπηρεσιών ηλεκτρονικής διακυβέρνησης στην Ελλάδα σε σχέση με χώρες της Ευρωπαϊκής Ένωσης
Authors: Αντωνιάδης Κωνσταντίνος 
Published: August 2021

Η καθολική αποδοχή των μέσων κοινωνικής δικτύωσης (social media) από τους χρήστες του Διαδικτύου, κάνει επιτακτική την ανάγκη χρησιμοποίησης τους από τις κυβερνήσεις. Οι έως τώρα έρευνες δείχνουν ότι οι κυβερνήσεις καταφεύγουν στην περιστασιακή μόνο χρήση των μέσων κοινωνικής δικτύωσης, επικεντρώνοντας το ενδιαφέρον τους στην παροχή πληροφοριών προς τους πολίτες. Επιπροσθέτως, οι ερευνητικές προσπάθειες που αφορούν την χρήση των μέσων κοινωνικής δικτύωσης από τις κυβερνήσεις, αποτυγχάνουν να παράσχουν ένα συνεκτικό και δομημένο μοντέλο, ως αποτέλεσμα μιας πολυκριτηριακής προσέγγισης, που να λαμβάνει υπόψη του επιμέρους ιδιότητες και χαρακτηριστικά. Η παρούσα μελέτη επιχειρεί να καλύψει το ερευνητικό αυτό κενό, παρουσιάζοντας μια πολυκριτηριακή ερευνητική διαδικασία, που περιλαμβάνει τόσο τα χαρακτηριστικά του πιο δημοφιλούς μέσου κοινωνικής δικτύωσης Twitter, όσο και τους βασικούς στόχους της Ηλεκτρονικής Διακυβέρνησης. Προτείνοντας μια συνεκτική μεθοδολογική διαδικασία η μελέτη στοχεύει στην επισήμανση της δυναμικής που παρουσιάζουν οι λογαριασμοί Ηλεκτρονικής Διακυβέρνησης των χωρών αναφοράς, ούτως ώστε να καταστεί δυνατή η ενίσχυση της παρουσίας τους στο Twitter. Το προτεινόμενο μοντέλο μελέτης τμηματοποιείται με βάση δύο διακριτά επίπεδα ανάλυσης, το μακροσκοπικό και το μικροσκοπικό. Η μακροσκοπική ανάλυση αναφέρεται στην συγκριτική μελέτη τόσο σε επίπεδο χωρών όσο και σε επίπεδο λογαριασμών αναφοράς, ενώ η μικροσκοπική αφορά την διερεύνηση των χαρακτηριστικών των λογαριασμών της ελληνικής κυβέρνησης καθώς και των χρηστών που τους ακολουθούν. Από τα ευρήματα προσδιορίζεται η σχετική θέση των υπό μελέτη λογαριασμών της ελληνικής κυβέρνησης στο Twitter, σε σχέση με ανάλογους λογαριασμούς χωρών της Ευρωπαϊκής Ένωσης. Επίσης εξάγονται συμπεράσματα σχετικά με την δυνατότητα μεγέθυνσης των λογαριασμών και βελτίωσης των σχετικών δεικτών δραστηριότητας και δυναμικής. Επιπροσθέτως αποσαφηνίζονται βασικές δομικές ιδιότητες των ελληνικών κυβερνητικών δικτύων στο Twitter και προσδιορίζονται βασικά χαρακτηριστικά των χρηστών τους που συμβάλουν στον προσδιορισμό του κοινού-στόχου. Με αυτό τον τρόπο γίνεται δυνατός ο προσδιορισμός των επιμέρους συνιστωσών που δομούν την επιτυχημένη παρουσία ενός οργανισμού ή μιας κυβερνητικής υπηρεσίας στο Twitter. Η πρωτοτυπία της ανάλυσης έγκειται στο γεγονός ότι για πρώτη φορά προτείνεται ένα πολυκριτηριακό εργαλείο μελέτης. Επιπροσθέτως γίνεται χρήση μιας ευρείας γκάμας ερευνητικών εργαλείων που περιλαμβάνει μεταξύ άλλων εργαλεία της στατιστικής όπως αυτά της Ανάλυσης Κυρίων Συνιστωσών, της Ανάλυσης Συστάδων, των συντελεστών συσχέτισης, των δεικτών εγγύτητας, της Πολυδιάστατης Κλιμάκωσης, μεθοδολογικά εργαλεία της Ανάλυσης Κοινωνικών Δικτύων (Social Network Analysis), καθώς και εργαλεία μεθοδολογίας σχετικής με την εύρεση κανόνων συσχέτισης και τεχνικών εξόρυξης δεδομένων. Από την ανάλυση προκύπτουν ενδείξεις ότι η Ελλάδα χαρακτηρίζεται από χαμηλή σχετική θέση στους δείκτες (indicators) Ηλεκτρονικής Διακυβέρνησης και Συμμετοχής και στους επιμέρους δείκτες της μελέτης, καθώς επίσης και από την απουσία ομάδων διαβούλευσης στα υπό μελέτη δίκτυα. Ωστόσο οι λογαριασμοί της ελληνικής κυβέρνησης παρουσιάζουν σημαντικές δυνατότητες βελτίωσης στους επιμέρους δείκτες, με βασικό στόχο την ενίσχυση της διαβούλευσης. Με τον τρόπο αυτό καθίσταται δυνατή η βελτίωση της σχετικής θέσης της Ελλάδας στους γενικούς δείκτες Ηλεκτρονικής Διακυβέρνησης και Συμμετοχής.